**ΥΠΟΜΝΗΜΑ**

**ΑΙΚΑΤΕΡΙΝΗΣ ΠΑΠΑΪΩΑΝΝΟΥ**

**Διοικητική Υπάλληλος Προϊσταμένη τμήματος ΓΝΑ Σισμανόγλειο**

**Μέλος ΔΣ Σωματείου Εργαζομένων**

**Προς: Εκτελεστική Επιτροπή ΠΟΕΔΗΝ –ΑΔΕΔΥ**

Παρασκευή 21/10/2022

Αξιότιμοι Συνάδελφοι

Στις 29/7/2022 απρόσμενα και χωρίς καμία ενημέρωση, εν μέσω θερινής περιόδου, μετακινήθηκα από τη θέση μου ως προϊσταμένη του τμήματος της Γραμματείας του ΓΝΑ ΣΙΣΜΑΝΟΓΛΕΙΟ σε αντίστοιχη θέση στη Γραμματεία του ΑΜΑΛΙΑ ΦΛΕΜΙΝΓΚ. Ως Σωματείο Εργαζομένων με πλειοψηφική απόφαση, διαφώνησε η παράταξη της ΔΑΚΕ, κάναμε άμεσα παρέμβαση στο Διοικητή του Νοσοκομείου ο οποίος ζήτησε από εμένα προσωπικά να στηρίξω τη λειτουργία του Αμαλία Φλέμινγκ για δύο μήνες και δεσμεύτηκε παρουσία όλου του Σωματείου ότι θα επέστρεφα στις 7/10/2022. Όπως είναι αντιληπτό ήταν μονόδρομος να δείξουμε εμπιστοσύνη στο Διοικητή του Νοσοκομείου, εν μέσω της πανδημίας και της χρονικής συγκυρίας των καλοκαιρινών αδειών των συναδέλφων.

Αντί τούτου στις 7/10/2022 και παρά τις δεσμεύσεις του, ο Διοικητής του Νοσοκομείου με νέα απόφαση του παράτεινε τη μετακίνησή μου στο Αμαλία Φλέμινγκ επ΄ αόριστον.

**Θεωρώ ότι η μετακίνηση μου είναι απροκάλυπτη συνδικαλιστική δίωξη δεδομένου ότι απομακρύνομαι από το χώρο εργασίας μου, παρακωλύεται η συνδικαλιστική μου δράση, απομονώνομαι σε άλλο Νοσοκομείο που έχει δικό του Σωματείο Εργαζομένων και αποδυναμώνεται η παρουσία μου στο Σισμανόγλειο Νοσοκομείο.**

Επί συναπτά έτη συνδικαλίζομαι στο Σισμανόγλειο Νοσοκομείο, όπως άλλωστε οι περισσότεροι από εσάς γνωρίζετε την αγωνιστική μου δράση για την υπεράσπιση των συμφερόντων των εργαζομένων. Διατέλεσα Πρόεδρος του Σωματείου Εργαζομένων για 10 έτη και συνεχίζω να αγωνίζομαι ως μέλος του ΔΣ του Σωματείου Εργαζομένων τα τελευταία χρόνια ως επικεφαλής αγωνιστικής παράταξης.

Σαφέστατα όλα αυτά τα χρόνια συγκρούστηκα με τις Διοικήσεις του Νοσοκομείου αλλά και με εκείνες τις αντιδημοκρατικές πρακτικές που στόχο είχαν τη συρρίκνωση της Δημόσιας Υγείας και την εκμετάλλευση των εργαζομένων.

**Φαίνεται ότι η συγκεκριμένη συνδικαλιστική δράση μου δεν ήταν αρεστή στη Διοίκηση του Νοσοκομείου καθώς και στα μέλη της παράταξης της ΔΑΚΕ.**

ΖΗΤΩ

Την άμεση στήριξή σας και την άμεση παρέμβασή σας για ανάκληση της απόφασης της μετακίνησής μου στο Αμαλία Φλέμινγκ ώστε απρόσκοπτα να εκτελώ τη συνδικαλιστική μου δράση,

Μετά τιμής

ΚΑΤΕΡΙΝΑ ΠΑΠΑΪΩΑΝΝΟΥ